Spanje en Portugal Hoogtepunte 2020
TOER VOL BESPREEK
Ons Spanje en Portugal toergroep vertrek van OR Tambo Lughawe in Johannesburg af. ('n Beperkte aantal vlugte vanaf Kaapstad is beskikbaar op aanvraag.)
Ons het nog 'n heerlike vol dag in Barcelona vandag! Nou het jy genotvolle vrye tyd om Barcelona te verken. Jy kan na die indrukwekkende Akwarium gaan, by een van die hotelle se daktuine 'n drankie gaan drink of sommer net in die bekende straat, La Rambla, gaan rondwandel en hier en daar inkopies doen. Jy sal ook genoeg tyd hê om op jou eie byvoorbeeld in die besondere antieke Gotiese Buurt te gaan rondloop.
Gedurende die dag is daar genoeg tyd om die beroemde Benediktynse Klooster Montserrat (ongeveer 38 km buite Barcelona – op eie koste) te gaan besoek. 'n Mens kan per trein of per bus soontoe ry en die besondere natuurskoon geniet.
Ons Spanje en Portugal toergroep ry vanoggend al langs die kus af na Peniscola. Hierdie besondere klein dorpie met sy kasteel is 'n heerlike verrassing – op 'n skiereilandjie in die see, met skatlike klein straatjies en gangetjies, en oral oulike winkeltjies…
Ons ry die aand per bus na die kompleks in die voorstad Abaicin. Dan moet ons selfs 'n entjie stap omdat die straatjies te nou is vir die bus! Wanneer die vertoning om 22:30 begin – terwyl ons aan ons Manzanilla-drankie teug – beleef ons die wonderwêreld van Spaanse danse en intense musiek. Hierdie aand sal jy nie gou vergeet nie! Ons sit saam met die plaaslike Spaanse inwoners in 'n saaltjie, en op sekere plekke in die sang en musiek hoor 'n mens hulle roep uit die gehoor. Dit is werklik aangrypende kuns!
Na hierdie baie interessante gedeelte van Ronda, vertrek ons na Cordoba. In Cordoba gaan ons net genoeg tyd hê om saammet 'n amptelike Engelssprekende gids die besondere moskee-katedraal te besoek (toegang ingesluit). Ons bly vanaand oor in Cordoba in 'n viersterhotel en nuttig saam ons smaaklike aandete in die hotel.
Ons het heelwat tyd in hierdie pragtige, beroemde stad om dit op ons eie te ontgin. Ons slaap in Sevilla vanaand ook in 'n gerieflike viersterhotel in Sevilla.
Vanaand kan jy een van die interessante bymekaarkomplekke besoek waar fado-sangers die mooiste fado's harstogtelik sing. Dit is 'n unieke ervaring. (Ons bus neem ons na die middestad, maar ons gaan later met eie vervoer terug hotel toe. Verder gee ons in ons Vryetydsgids riglyne waar om na fado's te gaan luister.)
Hierna besoek ons Spanje en Portugal toer groep die interessante stad Porto. Dit is die tweede grootste stad in Portugal en is aan die pragtige Douro-rivier geleë. Die historiese kern van Porto is 'n UNESCO Wêrelderfenisgebied. Ons bring die res van die dag in hierdie pragtige stad deur. Ons hotel is naby die sentrale besigheidsgebied, en hier moet ons vanaand beslis ook van hulle eie egte port gaan geniet! (Subsidie van €15 pp aan elke toerlid om aandete by 'n plek van jou keuse in die Ou Stad van Porto te geniet.)
Daarna ry ons na Segovia – ook weer 'n UNESCO Wêrelderfenisgebied as gevolg van al die historiese geboue daarin. Die stad beskik oor 'n aqueduct wat uit die laat eerste eeu nC dateer en dit word as die belangrikste antieke Romeinse ingenieurswerk in Spanje beskou. Ons pragtige viersterhotel is slegs 150m vanaf die aqueduct. Hier geniet ons 'n heerlike aandete saam in ons hotel.
Vanoggend gaan ry ons Spanje en Portugal toer groep na die beroemde stad Toledo (ook 'n UNESCO Wêrelderfenisgebied) waar die gids ons ook gaan rondneem. Sinagoges, moskees en kerke staan langs mekaar in die historiese ou stadsgebied. Hier is ook 'n magdom museums, ou brûe, poorte, kloosters en vele meer om te sien. Hier kan die mans van die baie beroemde Toledo messe koop!
Na ons heerlike besoek aan Toledo ry ons terug na Madrid vir die tweede besigtigingstoer van die dag. Met 'n amptelike gids leer ons die besondere besienswaardighede van Madrid ken. Sy toon ons onder andere ook die Koninklike Paleis waar die Spaanse Koninklike Familie woonagtig is (as hulle in Madrid is). Dit is een van die grootste paleise in Europa.